
A kora újkori női olvasás nyomában

Olvashatott-e egy kora újkori mezővárosban élő asszony? Bár köztudott tény, hogy a korban elterjedt volt a női analfabetizmus, nem ritkán találunk példát, főleg főúri és nemesi rétegekben, az írni és olvasni tudásra. Az alacsonyabb társadalmi rétegbe tartozó nők olvasási szokásaira bizonyítékot leginkább a boszorkányperekben találunk. Dolgozatom alapja egy makói 1796-os boszorkányper, ami a női olvasást feltételezi, melynek bizonyítására tettem kísérletet. Mivel a per keletkezési helye Makó, így elengedhetetlen részét képezi kutatásomnak a mezőváros helytörténeti bemutatása is. A tündérmeséken át, a boszorkányperekben fellelhető motívumokon keresztül, a dolgozat lényegi részét a ponyvairodalom visszafejtésének kísérlete adja. Ehhez Szirbik Miklós, Makó egykori prédikátora, és első történetírójának és Kis Bálint tanulmányának egy-egy részletét vettem alapul, melyeken keresztül betekintést nyerhetünk a kora újkori ponyvairodalom egy szűk metszetébe. Dolgozatomban rávilágítok a közösségi olvasásélmények és a szóban való mesélés elterjedtségére, valamint lehetséges történeteket vázolok fel képzőművészeti vonatkozásokon keresztül is.



